የጸጥታው ምክር ቤት በቬንዝዌላ ወቅታዊ ጉዳይ ላይ መከረ
የተባበሩት መንግስታት የጸጥታው ምክር ቤት አባል ሀገራት በቬንዝዌላ ወቅታዊ ጉዳይ ላይ ለመምከር አስቸኳየ ስብሰባ አካሂደዋል፡፡የቬንዙዌላዉ ፕሬዝዳንት ኒኮላስ ማዱሮ ለሁለተኛ ጊዜ ስልጣን በያዙ በሁለተኛው ሳምንት የሀገሪቱ ተቃዋሚ ፓርቲ ብሄራዊ ሸንጎ ሊቀ መንበር የሆኑት ሁዋን ጉዋይዶ የሀገሪቱ የሽግግር መንግስት ፕሬዝዳንት እኔ ነኝ በማለት በአደባባይ ቃለ መሃላ መፈጸማቸውን ተከትሎ በሀገሪቱ የተከሰተው አመፅ ተባብሶ ቀጥሏል።የሀገሪቱ ወቅታዊ የፖለቲካ ትኩሳትም በአለም ሀያላን ሀገራት መካከል የሀሳብ ልዩነትን ፈጥሯል፡፡የተባበሩት መንግስታተት የጸጥታው ምክር ቤት አባል ሀገራት በቬንዝዌላ ወቅታዊ ጉዳይ ላይ ለመምከር አስቸኳይ ስብሰባ አካሂደዋል፡፡አስቸኳይ ስብሰባው የተጠራው በአሜሪካና በሌሎች ሀገራት ጥያቄ መሰረት መሆኑን ነው ዘገባው ያመለከተው፡፡በዚሁ አስቸኳይ ስብሰባ ላይ ገለጻ ያደረጉት የምክር ቤቱ የፖለቲካ እና የሰላም ግንባታ ጉዳዮች ምክትል ዋና ጸሐፊ ሮስማሪ ዲካርሎ በሀገሪቱ የተከሰተውን ቀውስ ለመፍታትና ለሀገሪቱ ዜጎች ሰላምን ብልጽግናን እና የሰብዓዊ መብቶች መከበርን ለማጎናጸፍና በቅርበት መወያየትና በትብብር መስራት ወሳኝ መሆኑን ተናግረዋል፡፡በምክር ቤቱ የአሜሪካና የሩሲያ ተወካዮች ቀውሱን ለማቆም በሚያስችለው አካሄድ ላይ የልዩነት ሀሳብ አንጸባርቀዋል፡፡ቻይና በበኩሏ በቬንዝዌላ ጉዳይ ላይ የሚካሄደውን የውጭ ጣልቃ ገብነት ተቃውማለች፡፡ቻይና ሁልጊዜም ቢሆን በሀገራት የውስጥ ጉዳይ ላይ የውጭ ጣልቃ ገብነትን እንደምትቃወም ያስታወሱት በተባበሩት መንግስታት የቻይና ቋሚ ተወካይ  ማ ዛኦክሱ በቬንዝዌላ የሚካሄደውን የውጭ ጣልቃ ገብነትም አጥብቃ እንደምትቃወም ለምክር ቤቱ አስረድተዋል፡፡የቬንዙዌላ መረጋጋትና ልማት የሁሉንም የሀገሪቱን ባለድርሻ አካላት ፍላጎቶች እንደሚያገለግል በማስታወስ÷ እነዚህ ባለድርሻ አካላት ለሀገሪቱ ሰላምና መረጋጋት የበኩላቸውን ድርሻ እንደሚወጡ ያላቸውን እምነት ገልጸዋል፡፡የአሜሪካው ውጭ ጉዳይ ሚኒስትር ማይክ ፖምፒዮ በበኩላቸው የመንግስታቱ ድርጅት ጉዋይዶን የሀገሪቱ የሽግግር መንግስት ፕሬዝዳንት አድርጎ እንዲወስድ ጥሪ አቅርበዋል፡፡ምንም አይነት መዘግየትና ጨዋታ ሊኖር አይገባም ያሉት ሚኒስትሩ ሌሎች ሀገራት ደግሞ ለሽግግር ፕሬዝዳንቱ እውቅና ስለ መስጠታቸው ወይም ከፕሬዝዳንት ማዱሮ ጎን ስለ መሰለፋቸው  ምርጫቸውን እንዲያሳውቁ ጥሪ አቅርበዋል፡፡በመንግስታቱ ድርጅት የሩሲያ አምባሳደር ቫዝሊ ኔቤንዝያ በበኩላቸው የአሜሪካ ፍላጎት በሀገሪቱ የስርአት ለውጥ ማምጣት መሆኑን ገልጸው አሜሪካ የተከሰተውን ቀውስ ለመፍታት የራሷን ቀመር እየቀመረች ነው በሚል ሀሳቡን ውድቅ አድርገውታል፡፡እንግሊዝ ጀርመን ፈረንሳይና ስፔን ፕሬዝዳንት ማዱሮ በመጪዎቹ ስምንት ቀናት ውስጥ አዲስ ምርጫ እንዲካሄድ ካላደረጉ ጉዋይዶን እንደ ሽግግር መንግስት ፕሬዝዳንት ለመቀበል እንደሚገደዱ በአንድ ድምጽ ገልጸዋል፡፡የቬንዝዌላው የውጭ ጉዳይ ሚኒስትር ጆርጌ አሬዛ ለአንዲት ሉአላዊት ሀገር የጊዜ ገደብ ለማስቀመጥ ማንም ስልጣን የለውም በሚል የሀገራቱን ሀሳብ የህጻን አስተሳሰብ ነው ሲሉ አጣጥለውታል፡፡የአሜሪካው ፕሬዝዳንት ዶናልድ ትራምፕ በሜክሲኮ ድንበር ግንብ ለመገንባት እንደፈለጉት ሁሉ በላቲን አሜሪካም የሪዕዮተ አለም ግንብ ለመገንባትና ቀወስ ለመፍጠር እየሞከሩ ነው ያሉት ሚኒስትሩ ሀገሪቱ ያለ ማንም ጣልቃ ገብነት ለቀውሱ መፍትሄ ለማምጣት እንደምትሰራ ተናግረዋል፡፡ማንኛውም አይነት ሀይል የሀገሬን እጣፈንታ ወይንም ውድቀት  ሊወስን አይችልም ሲሉ ተናግረዋል፡፡ /ሲ ጂ ቲ ኤን/